CELEX: 52018PC0509
Language: lt
Date: 2018-07-02
Title: Pasiūlymas TARYBOS ĮGYVENDINIMO SPRENDIMAS kuriuo Latvijai leidžiama taikyti specialią priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 193 straipsnio

EUROPOS KOMISIJA
            Briuselis, 2018 07 02
            COM(2018) 509 final
            2018/0270(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Latvijai leidžiama taikyti specialią priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 193 straipsnio
            
               
         
         
            
               AIŠKINAMASIS MEMORANDUMAS
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, nukrypstant nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.
               
               
                  Latvija atsiuntė raštą (jį Komisija užregistravo 2018 m. balandžio 9 d.), kuriame paprašė leisti taikyti nuo PVM direktyvos 193 straipsnio nukrypti leidžiančią nuostatą, kad juodųjų ir spalvotųjų metalų pusgaminių tiekimui galėtų taikyti atvirkštinio apmokestinimo mechanizmą. Vadovaudamasi PVM direktyvos 395 straipsnio 2 dalimi, 2018 m. gegužės 4 d. raštu Komisija pranešė kitoms valstybėms narėms apie Latvijos prašymą. 2018 m. gegužės 7 d. raštu Komisija pranešė Latvijai turinti visą informaciją, kuri yra būtina prašymui įvertinti.
               
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  PVM direktyvos 193 straipsnyje nustatyta, kad paprastai pridėtinės vertės mokestį (PVM) privalo sumokėti prekes tiekiantis ar paslaugas teikiantis apmokestinamasis asmuo.
               
            
            
               Remdamosi PVM direktyvos 199a straipsnio 1 dalimi, valstybės narės gali nustatyti, kad prievolė sumokėti PVM už šiame straipsnyje išvardytas prekes arba paslaugas tenka apmokestinamajam asmeniui, kuriam yra tiekiamos tos prekės arba teikiamos paslaugos (atvirkštinio apmokestinimo mechanizmas). Pagal atvirkštinio apmokestinimo procedūrą PVM privalo sumokėti apmokestinamasis asmuo, kuriam tiekiamos prekės arba teikiamos paslaugos. Jeigu šis apmokestinamasis asmuo, turėdamas teisę atskaityti visą PVM, tuo pat metu jį deklaruotų ir atskaitytų tiek PVM, kiek priklausė atskaityti už prekes arba paslaugas, iždui PVM faktiškai nebūtų sumokamas. Juodųjų ir spalvotųjų metalų pusgaminių tiekimas įtrauktas į 199a straipsnio 1 dalies j punktą. 
            
            
               
                  Latvija nesinaudojo PVM direktyvos 199a straipsnio 1 dalies j punkte nustatyta galimybe ir juodųjų ir spalvotųjų metalų pusgaminių tiekimui atvirkštinio apmokestinimo mechanizmo netaikė. Tačiau neseniai Latvija nustatė sukčiavimo schemas tiekiant šiuos produktus, todėl norėtų juodųjų ir spalvotųjų metalų pusgaminių tiekimui šalyje pradėti taikyti atvirkštinio apmokestinimo mechanizmą. 
               
            
            
               Remiantis PVM direktyvos 199a straipsnio 1 dalimi, atvirkštinio apmokestinimo mechanizmas gali būti taikomas iki 2018 m. gruodžio 31 d. mažiausiai dvejus metus. Kadangi dvejų metų laikotarpio sąlyga nevykdoma, remdamasi šiuo straipsniu Latvija negali taikyti atvirkštinio apmokestinimo mechanizmo. 
            
            
               Todėl Latvija prašo leisti taikyti nuo PVM direktyvos 193 straipsnio nukrypti leidžiančią nuostatą, kad pagal PVM direktyvos 395 straipsnį galėtų taikyti atvirkštinio apmokestinimo mechanizmą juodųjų ir spalvotųjų metalų pusgaminių tiekimui. 
            
            
               Latvija tvirtina, kad per mokesčių auditus metalo gaminių sektoriuje nustatytos sukčiavimo PVM schemos. Vertindama mokesčių auditus, kurių metu buvo nustatytas mokesčių slėpimas, susijęs su metalo gaminių sandoriais, Latvija nustatė, kad sistemingai turėjo būti sumokamos didelės papildomos mokesčių sumos. Šios papildomai nustatytos sumos dvigubai viršijo vidutines po auditų papildomai mokėtinas sumas. Latvijos nuomone, tai rodo didelę sukčiavimo riziką, susijusią su metalo gaminių sandoriais. 
            
            
               Remiantis Latvijos pateikta informacija, šalis ėmėsi keleto kovos su sukčiavimu PVM mažinimo priemonių. Pavyzdžiui, kasos aparatams taikomi nauji reikalavimai, kuriais siekiama visiškai panaikinti galimybę neteisėtai ištrinti registruotus sandorius, nustatytas įpareigojimas PVM deklaracijoje išsamiai išskaidyti sandorius, taip pat ypatingas dėmesys skiriamas įprastinės kontrolės ir administracinių priemonių tobulinimui. Nepaisant visų šių priemonių, Latvija mano, kad juodųjų ir spalvotųjų metalų pusgaminių tiekimui vis tiek reikia pradėti taikyti atvirkštinio apmokestinimo mechanizmą, kad valstybės biudžetas neprarastų PVM pajamų. 
            
            
               Laikoma, kad sukčiavimo atvejai yra dažni juodųjų ir spalvotųjų metalų pusgaminių srityje, todėl jie yra įtraukti į PVM direktyvos 199a straipsnio 1 dalies j punktą. Jeigu trumpiausio taikymo laikotarpio sąlyga būtų vykdoma, Latvija būtų galėjusi remtis šiuo straipsniu ir taikyti atvirkštinio apmokestinimo mechanizmą. 
            
            
               Todėl siūloma leisti taikyti nukrypti leidžiančią nuostatą PVM direktyvos 199a straipsnio galiojimo laikotarpiu. Taigi nukrypti leidžiančią nuostatą siūloma leisti taikyti iki 2018 m. gruodžio 31 d., t. y. iki PVM direktyvos 199a straipsnio galiojimo pabaigos. 
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Remiantis PVM direktyvos 199a straipsnio 1 dalies j punktu, juodųjų ir spalvotųjų metalų pusgaminių tiekimui galima taikyti atvirkštinio apmokestinimo mechanizmą. Pagal šią nuostatą atvirkštinį apmokestinimą taiko keletas valstybių narių
                     1
                  . Jeigu trumpiausio dvejų metų laikotarpio taikymo sąlyga būtų vykdoma, Latvija galėtų taikyti atvirkštinio apmokestinimo mechanizmą juodųjų ir spalvotųjų metalų pusgaminių tiekimui, neprašydama leisti taikyti nukrypti leidžiančios nuostatos pagal PMV direktyvos 395 straipsnį. 
               
               
                  Taigi siūloma priemonė atitinka galiojančias PVM direktyvos nuostatas. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
            
            
               •Proporcingumo principas
            
            
               Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – užkirsti kelią tam tikrų formų mokesčių slėpimui ar vengimui konkrečiame sektoriuje. 
            
            
               •Priemonės pasirinkimas
            
            
               Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas grindžiamas Latvijos prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               Šiuo įgyvendinimo sprendimo pasiūlymu siekiama užkirsti kelią tam tikrų formų mokesčių slėpimui ar vengimui juodųjų ir spalvotųjų metalų pusgaminių tiekimo sektoriuje. Atvirkštinio apmokestinimo mechanizmas turėtų padėti Latvijai sustabdyti tolesnį sukčiavimo PVM plitimą tiekiant metalo gaminius. Todėl nukrypti leidžianti priemonė turės galimą teigiamą poveikį. 
            
            
               Dėl siauros nukrypti leidžiančios nuostatos taikymo srities ir riboto taikymo laikotarpio jos poveikis bet kuriuo atveju bus ribotas.
            
            
               4.POVEIKIS BIUDŽETUI
            
            
               Pasiūlymas ES biudžetui neigiamo poveikio neturi. 
            
            
               5.KITI ELEMENTAI
            
            
               Pasiūlyme numatytos laikino galiojimo sąlygos terminas – 2018 m. gruodžio 31 d.
            
         
         
            
               2018/0270 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Latvijai leidžiama taikyti specialią priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 193 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  2
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 193 straipsnį bet kuris apmokestinamasis asmuo, vykdantis apmokestinamą prekių tiekimą ar paslaugų teikimą, mokesčių administratoriui paprastai privalo sumokėti pridėtinės vertės mokestį (PVM);
            
            
               (2)remdamosi Direktyvos 2006/112/EB 199a straipsnio 1 dalies j punktu, valstybės narės gali nustatyti, kad prievolė sumokėti PVM už juodųjų ir spalvotųjų metalų pusgaminių tiekimą tenka apmokestinamajam asmeniui, kuriam yra tiekiamos šios prekės (atvirkštinio apmokestinimo mechanizmas). Latvija šia galimybe nesinaudoja; 
            
            
               (3)neseniai Latvija nustatė, kad juodųjų ir spalvotųjų metalų pusgaminių sektoriuje kyla didelė sukčiavimo PVM rizika, todėl norėtų šių produktų tiekimui šalyje pradėti taikyti atvirkštinio apmokestinimo mechanizmą; 
            
            
               (4)pagal Direktyvos 2006/112/EB 199a straipsnio 1 dalį, atvirkštinio apmokestinimo mechanizmas gali būti taikomas iki 2018 m. gruodžio 31 d. mažiausiai dvejus metus. Kadangi dvejų metų laikotarpio sąlyga nebegali būti vykdoma, Latvija negali taikyti atvirkštinio apmokestinimo mechanizmo pagal Direktyvos 2006/112/EB 199a straipsnio 1 dalies j punktą; 
            
            
               (5)Latvija raštu (jį Komisija užregistravo 2018 m. balandžio 9 d.) paprašė pagal Direktyvos 2006/112/EB 395 straipsnio 2 dalį leisti taikyti priemonę, kuria nukrypstama nuo tos Direktyvos 193 straipsnio, kad PVM, susijusio su juodųjų ir spalvotųjų metalų pusgaminių tiekimu, mokėjimo prievolė tektų gavėjui;  
            
            
               (6)remdamasi Direktyvos 2006/112/EB 395 straipsnio 2 dalies antra pastraipa, Komisija 2018 m. gegužės 4 d. raštu pranešė apie prašymą kitoms valstybėms narėms, o 2018 m. gegužės 7 d. raštu pranešė Latvijai, kad ji turi visą informaciją prašymui apvarstyti; 
            
            
               (7)remiantis Latvijos pateikta informacija, metalo gaminių sektoriuje nustatytos sukčiavimo PVM schemos. Latvija pradėjo taikyti keletą įprastų priemonių, skirtų kovai su sukčiavimu PVM, tačiau mano, kad būtina pradėti taikyti atvirkštinio apmokestinimo mechanizmą juodųjų ir spalvotųjų metalų pusgaminių tiekimui, kad valstybės biudžetas neprarastų PVM pajamų; 
            
            
               (8)todėl Latvijai turėtų būti leista ribotą laiką taikyti atvirkštinio apmokestinimo mechanizmą juodųjų ir spalvotųjų metalų pusgaminių tiekimui; 
            
            
               (9)nukrypti leidžianti nuostata neturi neigiamo poveikio Sąjungos nuosaviems ištekliams, gaunamiems iš PVM, 
            
            
               PRIĖMĖ ŠĮ SPRENDIMĄ: 
            
            
               1 straipsnis
            
         
         
            
               Nukrypstant nuo Direktyvos 2006/112/EB 193 straipsnio, Latvijai leidžiama nustatyti, kad juodųjų ir spalvotųjų metalų pusgaminių tiekimo atveju PVM privalo sumokėti prekių gavėjas. 
            
            
               2 straipsnis
            
            
               Šis sprendimas baigia galioti 2018 m. gruodžio 31 d.
            
            
               3 straipsnis
            
            
               Šis sprendimas skirtas Latvijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        Žr. PVM komiteto pranešimų sąrašą: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf.
               
               
                  
                     (2)
                  
                        OL L 347, 2006 12 11, p. 1.